钦定古今图书集成/历象汇编/庶征典/第154卷 > 元
## 钦定古今图书集成/历象汇编/庶征典/第154卷 > 元

### 顺帝时童谣讹言

按《元史五行志》：“至元五年八月，京师童谣云：‘白雁望
南飞，马札望北跳’。”至正五年，淮楚间童谣云：“富汉
莫起楼，穷汉莫起屋，但看羊儿年，便是吴家国。”十
五年，京师童谣云：“一阵黄风一阵沙，千里万里无人
家。回头雪消不堪看，三眼和尚弄瞎马。”此皆为诗妖
也。至元三年，郡邑皆相传朝廷欲括童男女，于是
市井乡里竞相嫁娶，仓卒成言，贫富长幼多不得其
宜者，此“民”讹也。

按《明通纪》：顺帝至正十一年，先是童谣云：“石人一只
眼，挑动黄河天下反。”后开河，果于黄陵冈得石人一
眼。而徐、颍、蕲、黄之兵起。十六年六月，彰德李实如
黄瓜。先是有童谣云：“李生黄瓜，民皆无家。”